Na temelju članka 54. stavka 1. Zakona o ustanovama (Narodne novine 76/93, 29/97-ispr., 47/99-ispr. i 35/08) i članka 16. Ugovora o osnivanju Centra za promicanje tolerancije i očuvanju sjećanja na holokaust od 8. svibnja 2017. godine (dalje u tekstu: Centar), privremena ravnateljica Centra dana 6. lipnja 2017. donosi

**STATUT**

**CENTRA ZA**

**PROMICANJE TOLERANCIJE I**

**OČUVANJE SJEĆANJA NA HOLOKAUST**

**UVODNE I OPĆE ODREDBE**

**Članak 1.**

(1) Ovim statutom uređuju se pitanja od značenja za obavljanje djelatnosti i poslovanje Centra za promicanje tolerancije i očuvanje sjećanja na holokaust (u daljnjem tekstu: Centar) i to: naziv i sjedište, zastupanje i predstavljanje, djelatnost, imovina, odgovornost za obveze, vođenje i upravljanje Centrom, djelokrug i način rada tijela Centra, opći akti, javnost rada te druga pitanja važna za obavljanje djelatnosti Centra, u skladu sa zakonom i drugim propisima.

**Članak 2.**

(1) Centar je osnovan Ugovorom o osnivanje Centra za promicanje tolerancije i očuvanje sjećanja na holokaust sklopljenim između udruge Festival suvremenog židovskog filma Zagreb (u daljnjem tekstu: Udruga) i Grada Zagreba dana 8. svibnja 2017. godine (KLASA: 612-03/17-005/7; URBROJ: 251-10-21/1-17-11).

(2) Centar je samostalan u obavljanju svoje djelatnosti i poslovanju u skladu sa zakonom, na zakonu utemeljenim propisima, aktom o osnivanju i ovim statutom.

**NAZIV, SJEDIŠTE I PEČAT**

**Članak 3.**

(1) Centar obavlja propisanu i registriranu djelatnost, posluje i sudjeluje u pravnom prometu pod nazivom: Centar za promicanje tolerancije i očuvanje sjećanja na holokaust.

(2) Skraćeni naziv Centra je: Centar za promicanje tolerancije.

(3) Sjedište Centra je u Zagrebu, Vojnovićeva 15.

(4) U pravnom prometu i svakodnevnom uredskom poslovanju Centar koristi pečat i štambilj.

(5) Pečat je okruglog oblika, promjera 30 mm, na kojem je s donje desne strane velikim tiskanim slovima ispisan natpis: "CENTAR TOLERANCIJE ZAGREB".

(6) Štambilj je četvrtastog oblika, širine 47 mm i dužine 18 mm i u njemu su velikim tiskanim slovima upisan puni naziv Centra.

(7) Pečatom se ovjeravaju isprave i akti u pravnom prometu i u odnosu prema tijelima državne uprave, drugim državnim tijelima i jedinicama lokalne i područne (regionalne) samouprave.

(8) Štambilj se upotrebljava za administrativno-financijsko poslovanje Centra.

(9) Broj pečata i štambilja, način njihova korištenja i osobe odgovorne za njihovo korištenje i čuvanje utvrđuje odlukom Ravnatelj.

**DJELATNOST**

**Članak 4.**

(1) Centar obavlja sljedeće djelatnosti:

*\* organiziranje kreativnih radionica, koncerata, revija, priredaba, sajmova, seminara, tečajeva, kongresa i promocija*

*\* priprema i organizacija te javno izvođenje dramskih, glazbeno-scenskih, lutkarskih i drugih scenskih djela (scenska i glazbeno-scenska djela)*

*\* planiranje, sudjelovanje, provedba i evaluacija programa i projekata kojima se provode djelatnosti*

*\* kreiranje profesionalnog i podržavajućeg okruženja za organizacije civilnog društva i pojedinaca koje se bave prevencijom diskriminacije i povrede jednakopravnosti*

*\* tiskanje časopisa i drugih periodičkih publikacija, knjiga i brošura, glazbenih djela i glazbenih rukopisa, karata i atlasa, plakata, igraćih karata, reklamnih kataloga, prospekata i drugih tiskanih oglasa, djelovodnika, albuma, dnevnika, kalendara, poslovnih obrazaca i drugih tiskanih komercijalnih publikacija, papirne robe za osobne potrebe i drugih tiskanih publikacija pomoću knjigotiska, ofseta, fotogravure, fleksografije, sitotiska i tiskarskih strojeva*

*\* djelatnost pružanja audio i/ili audiovizualnih medijskih usluga*

*\* djelatnost pružanja usluga elektroničkih publikacija*

*\* djelatnost objavljivanja audiovizualnog i radijskog programa*

*\* djelatnost pružanja medijskih usluga televizije i/ili radija*

*\* audiovizualne djelatnosti*

*\* komplementarne djelatnosti audiovizualnim djelatnostima*

*\* umnožavanje snimljenih zapisa*

*\* izdavačka djelatnost*

*\* djelatnost nakladnika*

*\* djelatnost javnog informiranja*

*\* promidžba (reklama i propaganda)*

*\* istraživanje tržišta i ispitivanje javnog mnijenja*

(2) Centar može obavljati i druge djelatnosti koje se uobičajeno obavljaju uz djelatnosti iz stavka 1. ovog članka, a u skladu sa aktima centra i posebnim propisima.

**USTROJSTVO CENTRA**

**Članak 5.**

Centar nema posebnih ustrojstvenih jedinica, već djeluje kao jedinstvena cjelina.

**IMOVINA**

**Članak 6.**

(1) Imovinu Centra čine sredstva za osnivanje i rad koja osiguravaju osnivači, sve nekretnine, pokretnine i druga imovinska prava koja osiguravaju osnivači, sredstva stečena pružanjem usluga iz vlastite djelatnosti ili pribavljena iz drugih izvora (donacije, darovi, potpore i drugo).

(2) Sredstva za rad Centra osiguravaju se:

- iz sredstava proračuna Grada Zagreba,

- iz sredstava Udruge,

- iz vlastitih izvora,

- donacijama i darovima fizičkih i pravnih osoba,

- iz drugih izvora.

(3) Ako u obavljanju svoje djelatnosti Centar ostvari dobit, ta dobit će se upotrijebiti za obavljanje i razvoj djelatnosti Centra u skladu s programom rada i razvoja Centra.

**ODGOVORNOST ZA OBVEZE**

**Članak 7.**

(1) Za svoje obveze Centar odgovara cjelokupnom imovinom.

(2) Osnivači odgovaraju solidarno i neograničeno za obveze Centra.

(3) Osnivači ne mogu ugovorom isključiti ili ograničiti odgovornost jednog od njih za obveze Centra.

**Članak 8.**

(1) Bez odluke Gradske skupštine Grada Zagreba i Upravnog odbora Udruge, Centar ne može:

- promijeniti naziv i sjedište;

- vršiti statusne promjene Centra;

- promijeniti djelatnost;

- odlučiti o udruživanju u zajednicu ustanova ili druga udruženja;

- osnovati drugu pravnu osobu.

(2) Bez suglasnosti gradonačelnika Grada Zagreba i predsjednika Udruge, Centar ne može:

- steći, opteretiti, otuđiti nekretnine ili raspolagati njima;

- steći, opteretiti ili otuđiti pokretnu imovinu pojedinačna vrijednost koje prelazi 70.000,00 kuna (bez PDV-a) ;

- zadužiti se i davati jamstva vrijednost kojih prelazi 70.000,00 kuna (bez PDV-a);

- izdavati mjenice i druga sredstva osiguranja plaćanja vrijednost kojih prelazi 70.000,00 kuna (bez PDV-a);

- odlučiti o korištenju zajmova i kredita za investicijska ulaganja vrijednost kojih prelazi 20.000,00 kn (bez PDV-a);

- odlučiti o načinu raspolaganja s dobiti;

- donijeti odluku o pokriću gubitka;

- donijeti statut;

- donijeti druge opće akte u skladu sa statutom.

**RAVNATELJ**

**Članak 9.**

(1) Centrom upravlja Ravnatelj koji je i voditelj Centra.

(2) Ravnatelj obavlja slijedeće poslove:

- predstavlja i zastupa Centar;

- organizira i vodi rad i poslovanje Centra;

- donosi statut Centra uz suglasnost gradonačelnika i predsjednika Udruge;

- predlaže druge opće akte u skladu sa statutom;

- predlaže promjenu djelatnosti;

- donosi godišnji program rada i razvoja Centra i provodi ga;

- donosi plan nabave;

- donosi financijski plan i završni račun;

- donosi polugodišnji i godišnji izvještaj o izvršenju financijskog plana;

- podnosi osnivačima izvješće o radu Centra, najmanje jednom godišnje i uvijek kada to zatraže osnivači;

- daje osnivačima prijedloge i mišljenje o pojedinim pitanjima;

- odlučuje o nabavi, odnosno prodaji osnovnih sredstava i drugih pokretnina te izvođenju radova tekućeg održavanja pojedinačna vrijednost kojih ne prelazi 70.000,00 kuna (bez PDV-a);

- odlučuje o izdavanju mjenica i drugih sredstava osiguranja plaćanja vrijednost kojih ne prelazi 70.000,00 kuna (bez PDV-a)

- sklapa ugovore o kreditu i zajmove vrijednost kojih ne prelazi 20.000,00 kuna (bez PDV-a);

- poduzima sve pravne radnje u ime i za račun Centra, zastupa Centar u svim postupcima pred sudovima, upravnim i drugim državnim tijelima te drugim pravnim osobama s javnim ovlastima;

- provodi radnje potrebne radi zapošljavanja radnika, zaključuje ugovore o radu i odlučuje o pravima radnika;

- vodi stručni rad i odgovoran je za stručni rad Centra;

- odgovoran je za zakonitost rada Centra;

- obavlja i druge poslove određene zakonom, ovim statutom i drugim općim aktima Centra.

**IZBOR I MANDAT RAVNATELJA**

**Članak 10.**

(1) Nakon provedenog javnog natječaja, ravnatelja Centra imenuje Gradska skupština Grada Zagreba uz prethodnu suglasnost predsjednika Udruge.

(2) Javni natječaj raspisuje natječajno povjerenstvo od tri člana u koje jednog člana imenuje ravnatelj ili privremeni ravnatelj Centra, jednog člana gradonačelnik Grada Zagreba i jednog člana predsjednik Udruge.

(3) Natječaj se objavljuje u dnevnom tisku.

(4) Ravnatelj se imenuje na vrijeme od 4 godine i ista osoba može biti ponovno imenovana na tu dužnost.

(5) Natječaj se raspisuje najmanje dva mjeseca prije isteka mandata postojećeg ravnatelja.

(6) Za ravnatelja može biti imenovana osoba koja ispunjava sljedeće uvjete:

- magistar struke ili stručni specijalist,

- najmanje pet godina radnog iskustva u djelatnosti kulture,

- stručne, radne i organizacijske sposobnosti,

- znanje jednoga svjetskog jezika.

(7) Ravnatelj može biti razriješen prije isteka mandata u slučajevima određenim zakonom i u slijedećim slučajevima:

- ako ravnatelj sam zatraži razrješenje u skladu s ugovorom o radu;

- ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu;

- ako ravnatelj ne postupa po propisima ili općim aktima Centra;

- ako ravnatelj svojim nesavjesnim ili nepravilnim radom prouzroči Centru veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Centra.

**Članak 11.**

(1) U slučaju odsutnosti, ravnatelja zamjenjuje djelatnik Centra kojeg on za to pisano ovlasti.

(2) Djelatnik koji zamjenjuje ravnatelja ima prava i ovlasti ravnatelja za vrijeme dok ga zamjenjuje, osim ako ravnatelj svojom odlukom ne odredi drugačije.

**Članak 12.**

(1) Ravnatelja Centra razrješava Gradska skupština Grada Zagreba uz prethodnu suglasnost predsjednika Udruge.

(2) Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

**Članak 13.**

(1) U slučaju razrješenja ravnatelja imenovat će se vršitelj dužnosti ravnatelja.

(2) Centar je dužan raspisati natječaj za imenovanje ravnatelja u roku od 30 dana od dana imenovanja vršitelja dužnosti.

**PROGRAMSKI SAVJET**

**Članak 14.**

(1) Centar ima Programski savjet.

(2) Programski savjet je stručno savjetodavno tijelo Centra koje ima slijedeće zadaće:

- razmatra i daje mišljenja pri donošenju godišnjeg financijskog plana i godišnjeg programa rada i razvoja Centra;

- razmatra i prati provođenje rada i razvoja programa Centra;

- daje savjete, mišljenja i preporuke važne za rad Centra;

- najmanje jednom godišnje podnosi izvještaj o svom radu Ravnatelju.

**Članak 15.**

(1) Programski savjet ima pet članova koje imenuje ravnatelj od čega četiri člana predlaže Udruga, a jedan član je zaposlenik Centra.

(2) Za člana Programskog savjeta može biti imenovana osoba koja ima stručno znanje ili iskustvo u djelatnosti kulture.

(3) Članovi Programskog savjeta imenuju se na razdoblje od 2 godine.

(4) Ista osoba može biti ponovno imenovana članom Programskog savjeta.

**Članak 16.**

(1) Programski savjet ima predsjednika i zamjenika koje biraju članovi između sebe običnom većinom glasova na prvoj konstituirajućoj sjednici.

(2) Sjednice Programskog savjeta saziva i njima rukovodi predsjednik, a u slučaju spriječenosti njegov zamjenik. Iznimno, sjednice može sazvati Ravnatelj ili najmanje tri člana savjeta.

(3) Sjednica Programskog savjeta može se održati ako je prisutna većina njegovih članova.

(3) Programski savjet utvrđuje svoje stavove i mišljenja te odlučuje većinom glasova prisutnih članova.

(4) U radu Programskog savjeta može sudjelovati i Ravnatelj, a mogu po potrebi i na zahtjev Ravnatelja ili predsjednika sudjelovati i drugi djelatnici Centra, ali bez prava odlučivanja.

**Članak 17.**

Način rada Programskog savjeta može se pobliže urediti poslovnikom.

**Članak 18.**

(1) Član Programskog savjeta može biti razriješen prije isteka vremena na koje je imenovan u sljedećim slučajevima:

- ako član sam zatraži razrješenje;

- ako ne izvršava dužnost člana ili Predsjednika savjeta;

- ako krši Zakon, Statut Centra ili poslovnika;

- nesavjesno obavlja svoje dužnosti.

**FINANCIJSKO POSLOVANJE**

**Članak 19.**

Financijsko poslovanje i vođenje financijsko-računovodstvenih i knjigovodstvenih poslova Centra obavlja se u skladu sa zakonom i drugim propisima.

**Članak 20.**

Za svaku godinu donosi se financijski plan Centra te polugodišnji i godišnji izvještaj o izvršenju financijskog plana.

**Članak 21.**

Naredbodavatelj za izvršavanje financijskog plana je ravnatelj.

**OPĆI AKTI**

**Članak 22.**

(1) Centar ima sljedeće opće akte:

 Statut,

 Pravilnik o radu,

 Pravilnik o unutarnjem ustrojstvu, sistematizaciji poslova i potrebnom broju radnika,

 druge opće akte u skladu sa zakonom, Ugovorom o osnivanju Centra i ovim statutom.

**Članak** **23**.

(1) Opći akti Centra objavljuju se istovremeno na oglasnoj ploči i službenoj web stranici Centra.

(2) Opći akti Centra za čije je donošenje potrebna suglasnost objavljuju se nakon pribavljanja suglasnosti, na način kako je to propisano u stavku 1. ovoga članka.

(3) Opći akti Centra mijenjaju se i dopunjuju po istom postupku i na isti način na koji su i doneseni.

(4) Opći akti Centra stupaju na snagu osmoga dana od dana objave na oglasnoj ploči i službenoj web stranici Centra.

**JAVNOST RADA**

**Članak 24.**

(1) Rad Centra je javan.

(2) O obavljanju svoje djelatnosti i načinu pružanja usluga Centar izvješćuje pravne osobe i građane:

- preko sredstava javnog priopćavanja;

- izdavanjem publikacija;

- na drugi, primjeren način.

**Članak 25.**

O uvjetima i načinu rada Centra ravnatelj izvješćuje djelatnike Centra:

- objavljivanjem općih akata;

- objavljivanjem odluka i zaključaka;

- na drugi, primjeren način.

**Članak 26.**

Za javnost rada Centra odgovoran je ravnatelj.

**POSLOVNA TAJNA**

**Članak 27.**

(1) Poslovnom tajnom smatraju se:

- podaci koji su kao poslovna tajna određeni zakonom i drugim propisom;

- podaci koje nadležno tijelo osnivača kao povjerljive priopći Centru;

- podaci o fizičko-tehničkoj zaštiti stručne građe i dokumentacije Centra;

- podaci o fizičko-tehničkoj zaštiti objekata, imovine i djelatnika Centra;

- druge isprave i podaci utvrđeni zakonom i općim aktom Centra čije bi priopćavanje neovlaštenoj osobi bilo protivno interesima Centra i njegovog osnivača.

(2) Podatke koji se smatraju poslovnom tajnom ovlaštenim tijelima i osobama mogu priopćavati ravnatelj i osoba koju on za to pisano ovlasti.

(3) Poslovnu tajnu dužni su čuvati svi djelatnici koji na bilo koji način saznaju za sadržaj isprave ili podatak koji se smatra poslovnom tajnom.

(4) Povreda čuvanja poslovne tajne predstavlja povredu radne obveze.

(5) O čuvanju poslovne tajne skrbi ravnatelj.

**ZAVRŠNE ODREDBE**

**Članak 28.**

Ovaj statut stupa na snagu nakon pribavljene suglasnosti nadležnih tijela osnivača i nakon isteka osam dana od dana objave na oglasnoj ploči Centra.

U Zagrebu, dana 03.08.2017.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privremena ravnateljica, Nataša Popović

Na ovaj Statut gradonačelnik je dao suglasnost Klasa 612-02/17-02/13 Urbroj 251-03-02-17-2 od 19.7.2017., predsjednica Udruge je dala suglasnost Urbroj 73/2017 od 25.07.2017. , objavljen je na oglasnoj ploči Centra 26.07.2017. i stupio je na snagu 03.08.2017.